'पाक परमाणु कार्यक्रम अबाध गति से जारी'  
पाकिस्तान के कुख्यात परमाणु वैज्ञानिक एक्यू खान ने कहा है कि उनके देश का परमाणु कार्यक्रम 10 वर्ष से निर्बाध रूप से जारी है।
पाकिस्तान के कुख्यात परमाणु वैज्ञानिक एक्यू खान ने कहा है कि उनके देश का परमाणु कार्यक्रम 10 वर्ष से निर्बाध रूप से जारी है और यूरेनियम संवर्धन प्रक्रिया भी प्रगति पर है।   रविवार को समाचार पत्र 'डॉन' में प्रकाशित साक्षात्कार में खान ने कहा है, "यद्यपि 10 वर्ष से मैं परमाणु कार्यक्रम से नहीं जुड़ा हूं, लेकिन मुझे पता है कि वह निर्बाध गति से जारी है और यूरेनियम संवर्धन प्रक्रिया प्रगति पर है।"  खान ने कहा कि यद्यपि वह नए परमाणु हथियारों को अंतिम रूप नहीं दे रहे हैं, लेकिन सामग्री तैयार की जा रही है और जरूरत पड़ने पर उसे जोड़ा जा सकता है।   खान ने जनवरी 2004 में स्वीकार किया था कि उन्होंने लीबिया, ईरान और उत्तर कोरिया को गुप्त परमाणु तकनीक बेची थी। खान पाकिस्तानी परमाणु कार्यक्रम के प्रवर्तक रहे हैं।  तत्कालीन राष्ट्रपति परवेज मुशर्रफ ने पांच फरवरी, 2004 को घोषणा की थी कि उन्होंने खान को माफ कर दिया है। खान को पाकिस्तान में व्यापक तौर पर एक राष्ट्रीय नायक के रूप में देखा जाता है।   वर्ष 2000 में अमेरिका ने पाकिस्तान पर आरोप लगाया था कि उसने उत्तर कोरिया को बैलिस्टिक मिसाइल तकनीक के बदले परमाणु हथियार तकनीक उपलब्ध कराई है। एक वर्ष बाद ही पाकिस्तान सरकार ने घोषणा की कि उसने खान को खान रिसर्च लैबोरेटरीज के प्रमुख पद से बर्खास्त कर दिया है।   परमाणु सम्पत्तियों की सुरक्षा पर एक सवाल के जवाब में खान ने कहा कि तालिबान या कोई भी बाहरी ताकत इसपर कब्जा नहीं कर सकती, क्योंकि इसकी प्रणाली उच्च सुरक्षित है, जिसमें लगातार सुधार किया गया है।  खान ने कहा कि परमाणु हथियार एक स्थान पर नहीं रखे गए हैं और बहुत कम लोग उसके स्थान के बारे में जानते हैं। उन्होंने कहा, "जो लोग परमाणु शस्त्रागार के ठिकाने के बारे में जानते हैं, आप ऐसे लोगों को उंगलियों पर गिन सकते हैं।"  खान ने कहा है, "ये हथियार सुरंगों और सुरक्षित स्थानों में रखे गए हैं, जहां चंद लोगों को छोड़कर कोई भी नहीं पहुंच सकता।"